It's cool man!

Aissa da naiv, cutga ni simplamain snowboard, uschia sa numna il nov tramagl d'enviern da la giuventetgna.

Ir cun skis è «out». Ir cun l’aissa da naiv è «in». Alura sun pia er jau out. Mes tramagl d’enviern èn  numnadamain anc adina ils skis. Ed jau stos conceder che jau n’hai anc mai ristgà da liar in’aissa sut mes pes. Sch’ins discurra cun talas e tals che pratitgeschan quai sport, aud’ins savens: «Ir cun skis è lungurus. Il sentiment da libertad sin l’aissa è bler pli grond. Forsa che jau vom pli tard puspè cun skis, ma ussa vi jau avair fun e giudair la vita.»
Ir cun l’aissa ha era da far insatge cun in stil da viver che sa differenziescha da l’usità e uschenumnà «normal», surtut cun in stil da sa vestgir. In «snöber» na conusch’ins betg sulettamain vi da l’aissa ch’el porta sur las spatlas ubain sut il bratsch, mabain en emprima lingia vi da la vestgadira.

Outfit
Las chautschas sgulatschan en il vent. Igl è era d’avantatg sche quella na ruschna betg dal tuttafatg sul tapun, ma tuttina uschè lunsch ch'ellas pendan tranter la schanuglia.
Il medem vala era per la giacca u il mantè. Grondezza XXXL po gist esser gronda avunda. Ed era qua dastga il vestì ruassaivlamain penderlar sul tapun ora.
E per cumplettar l'entir outfit na dastga la dretga chapitscha betg mancar. D’avantatg è era qua insatge betg memia convenziunal. La chapella veglia da la tatta è gist dretga.

Dance music
Ma betg sulettamain vid lur exteriur enconusch'ins ils vairs exponents dal surf sin la naiv. 
Cura ch'il sulegl va a durmir davos las muntognas e spaventa eIs da la pista, chatt'ins eIs bain spert en discos ed auters locals da saut. Là paran eIs da chargiar lur battarias svidadas durant il di. Lur droga, Iur funtauna d'energia sa numna hip-hop, rap e break. Era quai è ina furma d'expressiun che sa differenziescha sco di e notg dals bals e da Ia musica da l'après ski d'avant onns.
La giuventetgna d’ozendi, n'è betg mendra e betg meglra che quella d’avant 10 u 20 onns. Ella va cun il temp sco quai che jau e vus essas era ì cura che nus avevan la vegliadetgna dad ella: U ans regurdain nus betg pli da quei temp? Ir cun l'aissa è in sport giuven, in sport dinamic e fascinant. In sport che vuI - entras quels che fan dad el Iur filosofia da viver - era provocar.

In sport giuven
Oz van passa 100 000 persunas en Svizra cun l'aissa, cun Ia cutga, cun il snowboard. E quai n'èn gia daditg betg pli sulettamain ils giuvens ed ils freaks.
Sco detg: passa 100 000 sulettamain en Svizra. E quai n'è anc ditg betg Ia fin dal moviment.